Tóth Tímea: Ezennel gyógyultnak nyilvánítom magam
Tóth Tímea, a Ferencváros és a Hypo korábbi magyar válogatott kézilabdázója a hivatalos közösségi oldalán nagyszerű hírt osztott meg: véget ért a kemoterápiás kezelése, s gyógyultnak nyilvánította magát.
Tóth Timea tavaly augusztusban árulta el, hogy még áprilisban mellrákot diagnosztizáltak nála, ami miatt többször is műteni kellett, valamint kemoterápiás kezelésnek vetették alá.

Most, hónapokkal később Tóth a Facebook-oldalán jó híreket osztott meg: decemberben 14-én megkapta az utolsó kezelését, s gyógyultnak nyilvánította magát! Tóth Tímea hozzátette, vár még rá további műtét, valamint öt évig gyógyszeres kezelést kap. Tóth üzenetét változtatás nélkül közöljük.

„Kedves Mindenki!

Először is BUÉK mindenkinek!

Kicsit eltűntem, de úgy érzem itt az ideje, hogy írjak nektek....

Összegeztem az elmúlt évet és több dologra is rájöttem...

Február 22-én kiderült, hogy csomó van a mellemben.... December 14-én megkaptam az utolsó kemoterápiás kezelésemet és megszólaltathattam azt a bizonyos harangot a folyosón! Sírtam, az én Szerelmem ott volt velem és végig az úton, ami így sokkal könnyebb volt

Hosszú és rögös utat jártam be, volt benne minden, fájdalom, félelem, csalódottság, szomorúság, düh, harag, rosszullét, gyengeség, megértés, szeretet, elfogadás és rengeteg munka, saját magamon...

Ezúton szeretném mindenkinek megköszönni a támogatását, szeretetét, szakmai munkáját!!! Hálás vagyok mindenkinek!

Kiemelni a férjemen és a családomon kívül nem fogok senkit, mert biztos kimaradna valaki!

Hála és köszönet mindenért!

Én ezennel gyógyultnak nyilvánítom magam!

Persze lesz még műtétem és van gyógyszeres kezelésem 5 évig, lesznek kontroll vizsgálatok mellyel együtt kell élnem életem végéig, de megteszek mindent, hogy az életem ne a betegségről szóljon...

Tehát ha esetleg nem láttok a tévében, nincs gond, nem kell rosszra gondolni, Jól vagyok! (Január végén műtenek.... )

Most még kopasz vagyok, mert két ünnep között levágtuk, hogy egészséges szép hajam legyen, nő rendesen

Amit tudatosítani szeretnék, jól vagyok és ebben a felfogásban élem az életemet a jövőben is!

Fejlődöm és megyek tovább az utamon!

Büszke vagyok magamra, ahogy ezt a 10 hónapot végig csináltam....

Sokat tanultam belőle, főként saját magamról és persze azt, hogy mi is igazán fontos a életben...

Köszönöm, hogy velem voltatok és azt, hogy Velem vagytok!

Szeretet és Ölelés mindenkinek!”
Kézilabda